Knysna tot rampgebied verklaar, brande woed voortŉ Brand wat smeul in die Knysna-gebied. Minstens ses mense is in die brande dood en duisende moes hul huise ontruim. Foto: AP Photo/Halden Krog Knysna is Vrydag tydens ŉ spesiale raadsvergadering tot ŉ rampgebied verklaar ná die verwoestende brande wat sedert Woensdag daar woed en nou ŉ bedreiging vir inwoners van Buffelsbaai en Plettenbergbaai inhou. James-Brent Styan, woordvoerder van Anton Bredell, die minister van plaaslike regering en omgewingsake, het gesê inwoners op plase in die Buffelsbaai-omgewing moes as voorsorg die gebied in die vroeë oggend verlaat. Styan het Vrydagaand aangedui dat 85% van die brandlyn in die Eden-distrik onder beheer is, maar dat stormsterkte winde wat vir die naweek voorspel is, ŉ gevaar inhou dat die brande weer kan opvlam. Die fokus is tans om Plettenbergbaai en Buffelsbaai te beveilig. Sowat 500 brandbestryders is op die toneel in die Eden-distrik. Die dodetal weens die wegholbrande staan tans op ses. Nandi Mgwadlamba, woordvoerder van SANParke, het gesê duisende mense moes die gebied verlaat en meer as 500 huise is vernietig. Intussen is verskeie aksies van stapel gestuur om die inwoners van Knysna wat alles verloor het by te staan. Die koeriermaatskappy DHL het bevestig dat hy gratis noodsaaklike voorraad soos nie-bederfbare kos, komberse, klere en noodhulpvoorraad aan die streek sal versprei. DHL het landwyd 39 punte waar mense nie-bederfbare kos en ander noodvoorraad kan aflewer. Die burgerregte-organisasie AfriForum en die diensorganisasie Solidariteit Helpende Hand het ook gister aangekondig dat hulle hul noodfonds uitgebrei het om hulp aan die mense in die Knysna-omgewing te bied. “Hier is mense wat niks oor het ná die brand nie en nêrens heen het om te gaan nie. Tog het hulle gehelp om vure dood te slaan en mekaar te red. “Ons het alles nodig, die soort goed wat ŉ mens as vanselfsprekend sal aanvaar: ŉ tandeborsel, komberse – want dit is winter – en selfs water. Party mense het voor die vure uitgevlug met net hul onderklere en pajamas aan. Sommige mense het niks, regtig niks,” het Anton du Plessis, ŉ inwoner, vroeër aan Maroela Media gesê. Lees ook: [Video] Smeulende onderbos dalk rede vir Knysna-brande